OpenFest 2005

В осем града очакват третото издание на OpenFest – празникът на свободния софтуер и свободното споделяне на знание. Тазгодишното мото - “Да споделим свободата” - обединява свободния софтуер и свободното изкуство в няколко града в България - София, Пловдив, Варна, Русе, Велико Търново, Добрич, Пазарджик и Сливен.

OpenFest – Добрич

Празникът започна на 2 октомври в Добрич, където във фоайето на Младежкия дом бяха представени разнообразни технически и популярни лекции. OpenFest’2005 - Добрич беше открит с кратко резюме на основната идея на феста и целите, които си поставя. Беше анонсирана и новината, че от тази година в програмата се включва и OpenArt конференция посветена на свободната култура.

Мариян Маринов, координатор на OpenFest 2005, обяви сформирането на OpenClub - Dobrich, чиято цел ще е идеите за свобода на софтуера и културата да бъдат разпространявани в Добрич и региона. Членовете на клубът ще имат свой собствен устав и план за работа, като първото нещо което ще бъде поето от този клуб е организацията на бъдещите OpenFest прояви в региона. Едновременно с лекционният поток се проведе и Install/Burn Fest.

Лекцията за Свободен Софтуер на Kалоян Доганов му даде възможност да обясни по-подробно какво по-точно представлява свободния софтуер и какво дава той, за да могат дори незапознатите с тези приципи да разберат смисъла и значението на този този вид софтуер, както и важноста той да бъде подкрепен от всеки свободомислещ човек.

Богомил Шопов представи обзор на идеята за отвореността като генезис с красноречивата си лекция "Бъди отворен!", в която засегна темите за отворения код, отворените стандарти и , разбира се, РНР. Стана дума за правилата за свободното разпространение на кода, лицензът на програмата и неговото разпространение, като особено се наблегна на недискриминативната природа на това лицензиране. Не остана неразгледан и въпросът с комуникационният и имейл трансфер, последвани от изложение що е то отворен стандарт, неговите основни принципи и изисквания. Лекцията преля в обзор на РНР като език на свободните стандарти, същност и специфика.

Как на практика да се осъществи мигриране към Свободен Софтуер показа Мариян Маринов, представяйки някои по-широко разпространени офис приложения под Linux и спецификата на работа със скенер и принтер в Linuх. Актуалният въпрос за администриране и работа в съществуваща мрежа с Linux също беше разгледан.

Тони Райжеков ориентира леко феста към финала му с лекцията си за свободната култура. Режисьор, музикант и носител на награди в областта на електронната музика и информационните технлогоии, той даде възможност на хората да се докоснат до идеите на свободата, интерпретирана през призмата на изкуството. Освен лицензите за свободно ползване на арт-творби CreativeCommons, той представи и портала “Open-culture.net” - пресечна точка на творци от различни области на изкуството, обединени от идеята си за открито и свободно споделяне на творбите си.

Програмата закри Александър Керемидарски с лекцията си за MySQL с поетичното име "Пътят на делфина". Съвсем конкретно и в проза обаче стана дума за това как се е развил проектът през годините, какви са перспективите му и какви са задачите, които стоят пред екипа като предизвикателство.

Open Fest 2005 - Русе се проведе на 15 октомври.

В самото начало Богомил Шопов запозна присъстващите с идеите за отворен код и отворени стандарти, минавайки през алюзията какво би станало, ако всички говорим на различни езици и никой не разбира другите. И образно, и конкретно, целта на изложението беше да помогне на посетителите да осъзнаят колко важна е свободата в работата на всеки.

Веднага след него участниците имаха възможността да се запознаят с новостите в Mysql 5, представен от Александър Керемидарски. Краткият преглед на 10 те години история, които той вече има за гърба си, бяха последвани от новините около проекта.

Трите стъпки към миграцията на офиса си към свободен софтуер - запознаване, частична промяна и пълна миграция - беше темата, която засегна Мариян Маринов. Обърна се внимание на кратък сравнителен анализ на предимствата, които свободният софтуер дава пред несвободния - свобода да се изполва, разпространява и променя този софтуер, нещо, невъзможно при несвободния такъв, който обаче най-често е и платен. Недостатъците на затворения софтуер като сигурност или нелегалност бяха аргумент, но не основна причина. Истинската причина за една миграция са самите достойнства на свободния софтуер - намаляване на разходите за софтуер, много по-голяма сигурност на данните, възможност за нанасяне на промени по използвания софтуер и пригаждането му към конкретните нужди. Самата миграция, стана ясно, не е необходимо да е болезнена или проблематична - предсатвиха се свободни програми, функциониращи под Windows, като OpenOffice и различни Web Brosers например. разбира се, беше разгледан и "стратегически план" за цялостна миграция.

След кратката обедна почивка Пейо Попов продължи с представянето на Свободна култура, свободна наука на практика и в действие, като подробно се разгледаха Creative Commons лицензите в различни сфери на изкуството и културата. Различното им комбиниране, гъвкавост и приспособимост отразиха отлично приложимостта им.

След него отново се включи Богомил Шопов, представяйки платформа за изпълнение на XML-RPC услуги, въведение в XML-RPC, как се подготвят услуги и демонстрация на РНР и Java за използването им.

Свободният клиент за Asterisk PBX - Kiax, беше предмет на лекцията на Велислав Върбанов, в която стана ясно как да ползваме компютъра за да говорим през интернет и как функционира VоIP с помощта на свободен софтуер под Линукс.

Останалата част от времето беше посветена на дискусия с лекторите и отговори на различните въпроси от участниците. Междувременно желаещите имаха възможност да видят различни дистрибуции, както и да донесат своя компютър, за да им бъде инсталирана свободна операционна система. Беше представена и новата версия на Тиликс - Българската дистрибуция, която бе излязла само 2 седмици преди конференцията.

OpenFest Пазарджик

В събота, 22 октомври, в празника за втора поредна година се включи и Пазарджик. OpenFest Пазарджик 2005 се проведе в Телецентър Пазарджик, намиращ се в Централна поща (входа срещу Младежкия дом), с начален час 11 ч.

Силвина Георгиева откри феста с няколко думи относно това, какво представлява този празник и как се е провел той през 2003 и през 2004 г. Първа беше лекцията на Георги Соколов, който представи Smarty системата за PHP. След него Иван Цветанов обясни на присъстващите как могат да си направят чифт аватар и картинка за подпис, които се сменят периодично чрез PHP скрипт и могат да се ползват в уеб форуми.

Иван Иванов и Петър Тахчиев продължиха с лекция, която показа възможностите на Apache Ant за изграждане на големи проекти, което предизвика интереса и въпросите на много от посетителите.

Динко Белчевски също се справи много добре със своята лекция за Slackware, като представи историята на дистрибуцията, инсталирането на последната й версия и софтуера, който тя включва за изпълнение на най-популярните задачи, както и приложения, които не вървят с дистрибуцията, но работят добре с нея, и са за препоръчване пред тези по подразбиране. Никола Антонов от linux-bg.org представи новостите, които се случват и предстои да се случат с проекта, откакто той се сдоби със собствен сървър.

Антони Райжеков успешно развенча представата за изкуството и хората, които го творят, като нещо не съвсем ясно, което е над нивото на останалите, и трудно би могло да бъде разбрано добре. Той представи и свободното изкуство, и Creative Commons лицензите като нещо съвсем достъпно, увличайки интереса на посетителите завладяващо, интригуващо и с чувство за хумор.

Въпреки, че по технически причини Димитър Кавлаков не успя да инсталира wine на Fedora-та, инсталирана на всички компютри в Телецентъра, и не можа да направи планираната демонстрация, лекцията му за игрите под Linux беше много интересна и полезна за геймърите, и информативна на едно достъпно ниво, дори за не напълно изкушените от атмосферата на виртуалните игри.

2005-09-07T13:29:33